Die Potchefstroom Museum bestaan sedert 1961. Die Hoofmuseum is tans in die Museum- en Biblioteekgebou, ook in Sol Plaatjes-rylaan. Die hoof uitstalruimte, waarin wisseluitstallings plaasvind is in dié gebou. ’n Kunslokaal bied reg deur die jaar kunsuitstallings aan, terwyl skilderye van Otto Landsberg in ’n eie lokaal uitgestal word. ’n Argief waarin historiese navorsers waardevolle inligting oor Potchefstroom kan bekom, is beskikbaar.
Die Goetz-Fleischak-huis, Sol Plaatjes-rylaan 34, is die enigste oorblywende voorbeeld van ’n vroeë dorpshuis wat aan die Nuwe Markplein gegrens het. Dit is in 1861 gebou. Dit was die woning van A.M. Goetz, landdros van Potchefstroom gedurende die Eerste Anglo-Boereoorlog (1880 – 1881).
Die meeste van die meubels in die Totiushuis is deur die Du Toit-familie geskenk. Dit sluit ’n harmonium of huisorrel in wat Totius gebruik het toe hy die Psalms in Afrikaans berym het.
By die NWU Argief en Museum is ’n uitgebreide uitstalling ingerig wat die geskiedenis van die universiteit vanaf 1869 tot 2003 uitbeeld. Vir Oud-Pukke is hierdie uitstalling ’n nostalgiese herinneringsreis.
Die Museum nooi mense van buite die Universiteit uit om op Museumdag te kom inloer. Dié dag is die Museum ’n uur vroeër, vanaf 08:00, oop en elke besoeker kry ’n gratis koppie koffie.
Die POK Museum, in gebou C6, die ou POK-hoofgebou, beeld die geskiedenis van die ou Potchefstroomse Onderwyskollege uit vanaf sy stigting in 1919 tot 2000, toe dit by die PU vir CHO geïnkorporeer is. Skakel Susan Bester (083 600 7954) om die museum te besoek.
Hierdie draaiende boekrak in die studeerkamer van die Totiushuis het talle aangename herinneringe vir ’n dogter van Totius ingehou. Sy het later vertel dat sy geweet het haar pa is terug van sy talle reise wanneer sy saans die gekraak van die boekrak gehoor het. Foto: Lennie Gouws
Die uitstalling in die NWU Museum sluit talle van die bronsplate in wat 1930’s in die Hoofgebou aangebring is om persone wat geld geskenk het vir die oprigting van die gebou te herdenk. Jeanette Fokkens se ouers het aan die PUK geld geskenk toe sy nog baie klein was, in die hoop dat hulle dogter later sou studeer. Jeanette was in die vyftigerjare ’n student aan die PU. Foto: Lennie Gouws